শেখ হাসিনার নামে ভাইরাল ছবি ভুয়া – ফ্যাক্টচেকে সত্যতা উন্মোচন

সিবিএন ডেস্ক:
সামাজিক যোগাযোগমাধ্যমে সম্প্রতি ছড়িয়ে পড়া একটি ছবি দেশজুড়ে রাজনৈতিক আলোচনার জন্ম দিয়েছিল। ছবিটি পালিয়ে যাওয়া সাবেক প্রধানমন্ত্রী শেখ হাসিনার বলে দাবি করা হলেও, ফ্যাক্টচেকের মাধ্যমে জানা গেছে—এটি সম্পূর্ণ ভুয়া ও বিভ্রান্তিকর।

রিউমার স্ক্যানার ও ফ্যাক্টওয়াচের অনুসন্ধানে দেখা যায়, ছবিটি শেখ হাসিনার নয়, বরং ভারতের ৮২ বছর বয়সী রাজ পাসরিচা নামের এক নারীর। দিল্লি বিমানবন্দরে হুইলচেয়ার না পেয়ে হাঁটতে গিয়ে অসুস্থ হয়ে পড়েন তিনি এবং পরবর্তীতে হাসপাতালে ভর্তি হন। সেই আসল ছবিতে শেখ হাসিনার মুখ জুড়ে বিকৃত ফটোকার্ড তৈরি করা হয়েছিল।

মূলত ২০২৫ সালের ১২ মে আওয়ামী লীগের কার্যক্রম নিষিদ্ধ ঘোষণার পরদিন এই ফটোকার্ডটি ভাইরাল হয় এবং দাবি করা হয় শেখ হাসিনা হৃদযন্ত্রের ক্রিয়া বন্ধ হয়ে মৃত্যুবরণ করেছেন। অথচ মূলধারার কোনো গণমাধ্যমে এ ধরনের তথ্যের প্রমাণ মেলেনি।

বিশেষজ্ঞরা বলছেন, এটি উদ্দেশ্যপ্রণোদিতভাবে তৈরি করা ‘ডিজিটাল গুজব’। সরকারও সতর্ক করেছে—এই ধরনের বিভ্রান্তিকর তথ্য প্রচার আইনত দণ্ডনীয় অপরাধ।

সবার প্রতি আহ্বান জানানো হয়েছে, কোনো ছবি বা খবর শেয়ার করার আগে তার উৎস ও সত্যতা যাচাই করার জন্য।

ফ্যাক্টওয়াচের সিদ্ধান্ত: ভাইরাল ছবিটি “বিকৃত ও ভুয়া” — শেখ হাসিনার নয়।